Γεώργιος Σκλαβούνος

Ο Γεώργιος Σκλαβούνος (1869 - 1954) ήταν Έλληνας ιατρός και καθηγητής πανεπιστημίου του 20ού αιώνα. Αναμόρφωσε τον κλάδο της Ανατομικής στην Ελλάδα, την περίοδο που αυτή άρχισε να συγκρίνεται ποιοτικά με την πρόοδο της σε άλλες χώρες.

Βιογραφικά στοιχεία 
Γεννήθηκε στην Τιθορέα της επαρχίας Λοκρίδος στις 16 Οκτωβρίου 1869. Ολοκλήρωσε το Σχολαρχείο της Θήβας και το ακαδημαικό έτος 1884-1885 εγγράφηκε στην Φιλοσοφική Σχολή του Πανεπιστημίου της Αθήνας. Στη συνέχεια μετεγγράφη στη Νομική Σχολή. Ένα χρόνο αργότερα το Πανεπιστήμιο έκλεισε λόγω επιστράτευσης και ο Σκλαβούνος πήγε στην Ζυρίχη για οκτώ μήνες και αργότερα στο Βύρτσμπουργκ της Βαυαρίας όπου σπούδασε Ιατρική. Αποφοίτησε το 1891 με διδακτορικό δίπλωμα με την διατριβή «Περί ελαιειδίνης και της κερατοποιητικής εξεργασίας της καρδιακής μοίρας του στομάχου των θηλαστικών». Το 1891 πέρασε από πρακτικές εξετάσεις και εργάστηκε δύο χρόνια ως βοηθός στο ανατομικό ινστιτούτο του καθηγητή Ρούντολφ-Άλμπερτ φον Κόλικερ (Rudolf-Albert von Köliker) στο Βύρτσμπουργκ. Το 1892 επέστρεψε για οικογενειακούς λόγους στην Ελλάδα. 

Με την επιστροφή του στην Αθήνα διορίστηκε υφηγητής της Ανατομικής και επιμελητής του Ανατομείου υπό την επίβλεψη του Ρήγα Νικολαΐδη. Το 1899 έγινε τακτικός καθηγητής στην έδρα της Ανατομίας και της Φυσιολογίας. Από το ακαδημαϊκό έτος 1933-1934 διετέλεσε διευθυντής του Οδοντιατρικού Σχολείου. Αποχώρησε, λόγω συνταξιοδότησης, από το Πανεπιστήμιο Αθηνών το 1938. Κατά τη διάρκεια της παρουσίας του στο Πανεπιστήμιο παρήγγειλε καινούρια εκμαγεία ανατομίας από το εξωτερικό ενώ εγκαινίασε το καινούριο Ανατομείο στο Γουδή. 

Το 1897 εξελέγη ισόβιο μέλος της Διεθνούς Ανατομικής Εταιρείας, της Γερμανικής Ανατομικής Εταιρείας και από το 1926 μέλος της Ακαδημίας Αθηνών.Απεβίωσε στις 13 Μαΐου 1954 στην Αθήνα.

Ήταν παντρεμένος με την Βικτωρία Κυριαζή, κόρη του δημάρχου Δρυμίας Θεμιστοκλή Κυριαζή και δισέγγονη του Κομνά Τράκα και είχαν αποκτήσει τέσσερα παιδιά μεταξύ των οποίων τον Θεμιστοκλή Σκλαβούνο, καθηγητή Ιατρικής του Πανεπιστημίου Αθηνών, και τον Κωνσταντίνο Σκλαβούνο, καθηγητή της Γεωπονικής Σχολής του Πανεπιστημίου Θεσσαλονίκης. Το 2010 εγκαινιάστηκε στην Αμφίκλεια μουσείο προς τιμήν του.

Επιστημονικό έργο 
Έγραψε πληθώρα συγγραμμάτων και επιστημονικών εργασιών για την Ανατομία και την Φυσιολογία στα ελληνικά και τα γερμανικά. Μεταξύ αυτών:

 Untersuchungen über das Eleidin and den Verhornunsprozess der Pars cardiaca des Magens der Säugetiere, διατριβή επί διδακτορία, 1890
 Beiträge zur feineren Anatomie des Rueckenmarks der Amphibien, 1892
 Über Ösophagitis dissecans superficialis, 1893
 Über die feineren Nerven und ihre Endingungen in den männlichen Genitalorganen, 1893
 Περί του πρώτου εμβρυικού κυττάρου και της σχέσεως αυτού προς τα του τετελειωμένου οργανισμού, εναρκτήριος λόγος καθηγεσίας, 1899
 Παρατηρήσεις τινές περί της κατασκευής του πλακούντος των σαρκοφάγων, 1904
 Über Ventricularsäcke des Kehlkopfes beim Erwachsenen und Neugeborenen Menschen sowie bei einigen Affen, 1904
 Über eine einfache Methode zur Festellung und Abbildung der Umrisse der Muskelansätze, 1907
 Ανατομική του ανθρώπου, ήτοι σύγγραμμα ανατομικής μετά εγχρώμων εικόνων και πινάκων, 3 τόμοι, 1906
 Περί ανωμάλου πορείας της αζύγου φλέβας δια μέσου του κορυφαίου μέρους του δεξιού πνεύμονος, 1918
 Zur schnellen Ablösung der Placenta, 1920
 Über die Appendices epiploicae des Duenn, und Dickdarmes des Menschen und der Thiere und über deren Abstammung, 1926
 Sur l'epiploidium de l'appendice vermiculaire de l'homme, 1929
 Über einnen Fall von Mesenteriolum ventrale beim Menschen, 1931

Παραπομπές

Εξωτερικοί σύνδεσμοι 
 Γεώργιος Σκλαβούνος στον Πανδέκτη, του Εθνικού Ιδρύματος Ερευνών.

Μέλη της Ακαδημίας Αθηνών
Έλληνες ανατόμοι
Καθηγητές Εθνικού και Καποδιστριακού πανεπιστημίου Αθηνών